Tvíhliðaskráningu líftæknifélagsins Alvotech á hlutabréfamarkað á Íslandi og Bandaríkjunum lauk í gær. Stofnandi félagsins reiknar með hröðum vexti og að félagið verði leiðandi í sinni grein.
Róbert Wessman, stofnandi og stjórnarformaður Alvotech, hringdi lokunarbjöllu kauphallar Nasdaq á Íslandi í höfuðstöðvum Alvotech í tilefni skráningar félagsins á First North markaðinn. Í hátíðarræðu benti Magnús Harðarson, forstjóri Kauphallarinnar, á að í kjölfar skráningarinnar væri Alvotech næst verðmætasta félag í Kauphöllinni að markaðsvirði. Þá sagði Róbert meginmarkmið félagsins að þróa og framleiða hagkvæmari líftæknilyf en áður hefur þekkst, svo að sem flestir sem þurfi á þeim að halda hafi efni á þeim.
Þetta er náttúrulega ævintýri líkast. Að vera á stóra sviðinu í New York í síðustu viku var mjög gaman. Við vorum þarna með lykilstjórnendur með okkur sem tóku þátt í að hringja bjöllunni um morguninn. Upplifa þetta svo aftur hér heima. Við erum mjög spennt fyrir að skrá fyrirtækið á Íslandi.
Róbert leggur áherslu á að meginstarfsemi Alvotech fari fram á Íslandi og það hafi fjárfest fyrir yfir hundrað milljarða króna hér á landi. Hann gerir ráð fyrir að félagið muni stækka mjög hratt á næstu misserum.
Við sjáum okkur sem fyrirtæki verður eitt af leiðandi fyrirtækjunum í okkar geira.